Ηλεκτρονική Αθηνών Α.Ε.Ε.

Η Ηλεκτρονική Αθηνών ήταν ελληνική αλυσίδα ηλεκτρικών και ηλεκτρονικών ειδών με έδρα την Αθήνα.

 Ιστορία 
Η Ηλεκτρονική Αθηνών Α.Ε.Ε. ιδρύθηκε το 1989 με τρία υποκαταστήματα, επεκτείνοντας σταδιακά το δίκτυο καταστημάτων της σε περιφερειακές αγορές της Αττικής.  Το πρώτο κατάστημα, είχε ανοίξει το 1966 επί της οδού Δραγατσανίου στην Αθήνα.

Το 1993 ξεκίνησε η πώληση κινητών τηλεφώνων μέσω του δικτύου καταστημάτων της, ενώ το 1998 εισήλθε στον χώρο των πολυμέσων με τη δημιουργία τμημάτων shop in shop. Την ίδια χρονιά ξεκίνησε η γεωγραφική της επέκταση εκτός του λεκανοπεδίου Αττικής.  

Στις 21 Δεκεμβρίου 1999 οι μετοχές της εισήχθησαν προς διαπραγμάτευση στην Παράλληλη Αγορά του Χρηματιστηρίου Αξιών Αθηνών.  

Το 2000 ολοκληρώθηκε το υπερσύγχρονο κέντρο διανομής της εταιρείας στη Μαγούλα Αττικής, συνολικής επιφάνειας 16.000 τ.μ., το οποίο συντόνιζε την παραγγελιοληψία και τη διανομή προϊόντων. Τον Δεκέμβριο της ίδιας χρονιάς τέθηκε σε λειτουργία το ηλεκτρονικό κατάστημα της εταιρείας με την επωνυμία. Το 2002 η εταιρεία εισήλθε αυτόνομα στην αγορά της Κύπρου, ιδρύοντας τη θυγατρική Ηλεκτρονική Αθηνών (Κύπρου) Ltd με έδρα τη Λευκωσία, και εγκαινίασε το πρώτο Mega Store.  

Το 2004 εισήγαγε νέο σύστημα πωλήσεων σε επιχειρηματικούς πελάτες (B2B), μέσω ειδικευμένων συνεργατών. Το 2006 επεκτάθηκε στη Σερβία, ενώ το 2007 ο όμιλος αριθμούσε συνολικά 60 καταστήματα στην Ελλάδα, 2 καταστήματα στην Κύπρο και 1 megastore στη Σερβία. Την ίδια χρονιά εξαγόρασε το 51% της Σαραφίδης Α.Ε..  

Το 2008 προχώρησε σε ανανέωση της εταιρικής ταυτότητας (rebranding) και μίσθωσε νέο επαγγελματικό χώρο στο Βελιγράδι. Το 2009 λειτούργησε τρίτο κατάστημα στην Πάφο, δεύτερο megastore στη Σερβία και εξαγόρασε το υπόλοιπο 49% της Σαραφίδης Α.Ε.. Παράλληλα, παρουσίασε νέο εταιρικό concept με την ονομασία Future Stores.  

Το 2010 αποχώρησε από την αγορά της Σερβίας και προχώρησε σε λανσάρισμα νέου διαδικτυακού καταστήματος.  Το 2011 εγκαινίασε νέο κατάστημα στην Ξάνθη στο Εμπορικό Πάρκο της πόλης. Την ίδια χρονιά το δίκτυο αριθμούσε 55 καταστήματα (52 στην Ελλάδα και 3 στην Κύπρο). Αποφασίστηκε αύξηση μετοχικού κεφαλαίου και πραγματοποιήθηκε reverse stock split.  

 Πτώχευση 
Από την έναρξη της  οικονομικής κρίσης το 2009 η εταιρεία αντιμετώπιζε οικονομικά προβλήματα και προσπαθούσε να σταθεί στα πόδια της είτε μέσω επιχειρηματικών σχεδίων της με κλείσιμο καταστημάτων και μείωση προσωπικού, είτε συμφωνιών με τις τράπεζες και τους προμηθευτές. Την άνοιξη του 2015 η εταιρεία σε συμφωνία με τράπεζες και προμηθευτές κατέθεσε νέο σχέδιο εξυγίανσης, αλλά τα capital controls και τα γεγονότα του καλοκαιριού ακύρωσαν στην πράξη οποιοδήποτε σχεδιασμό και έτσι στις 9 Μαρτίου του 2016 η εταιρεία κατέθεσε αίτηση πτώχευσης στο Πολυμελές Πρωτοδικείο Αθηνών, η οποία έγινε δεκτή στις 14 Απριλίου του 2016.https://www.taxheaven.gr/news/28733/einai-oristiko-ptwxeysh-gia-thn-hlektronikh-aohnwn-kleista-ola-ta-katasthmata

Τα αίτια της πτώχευσης της Ηλεκτρονικής ήταν ο αυξανόμενος ανταγωνισμός των πολυεθνικών εταιρειών και ιδιαίτερα της Dixons (η οποία κατείχε την επίσης ελληνική αλυσίδα του Κωτσόβολου), η έλλειψη ανάγκης για αγορά και εισοδήματος στο καταναλωτικό κοινό λόγω της φτώχειας και της οικονομικής κρίσης και τα υψηλά χρέη σε τράπεζες και προμηθευτές και η μη σωστή εξόφλησή τους. Μία ακόμη αιτία της χρεοκοπίας της εταιρείας ήταν και o μη σωστός εκσυγχρονισμός και η μη ορθή προσαρμογή της στα δεδομένα της εποχής. 

 Παραπομπές 

Κατηγορία:Πρώην επιχειρήσεις της Ελλάδας
Κατηγορία:Εταιρείες ιδρυθείσες το 1950
Κατηγορία:Εμπορικά καταστήματα στην Ελλάδα
Κατηγορία:Εταιρίες λιανικής πώλησης ηλεκτρονικών ειδών στην Ελλάδα